萧疏桐叶上, 月白露初团。 滴沥清光满, 荧煌素彩寒。 风摇愁玉坠, 枝动惜珠干。 气冷疑秋晚, 声微觉夜阑。 凝空流欲遍, 润物净宜看。 莫厌窥临倦, 将晞聚更难。
秋声昨夜入梧桐。 雨__。 洒窗风。 短杵疏砧, 将恨到帘栊。 归梦未成心已远, 云不断, 水无穷。 有人应念水之东。 鬓如蓬。 理妆慵。 览镜沈吟, 膏沐为谁容。 多少相思多少事, 都尽在, 不言中。
愁盈镜里山, 心叠琴中恨。 露湿玉阑秋, 香伴银屏冷。 云归月正圆, 雁到人无信。 孤损凤皇钗, 立津梧桐影。
燕子欲归时节, 高楼昨夜西风。 求得人间成小会, 试把金尊傍菊丛。 歌长粉面红。 斜日更穿帘幕, 微凉渐入梧桐。 多少襟情言不尽, 写向蛮笺曲调中。 此情千万重。
大姬配胡公, 位乃三恪宾。 盛德百代祀, 斯言良不泯。 敬仲为齐卿, 当国名益震。 仲举登宰辅, 太丘荣缙绅。 武皇受瑶图, 爵土封其新。 繁祉既骤集, 裔孙生贤臣。 特达逾珪璋, 节操方松筠。 云汉一矫翼, 天池三振鳞。 曳裾朝赤墀, 酌醴侍紫宸。 大君锡车马, 时复过平津。 言则广台阶, 道亦资天均。 清秋忽高兴, 震藻若有神。 曜曜趋宫廷, 洸洸迈徐陈。 镐京既赐第, 门巷交朱轮。 方将袭伊皋, 永以崇夏殷。 宗党无远近, 敬恭依仁人。 雪尽宇宙暄, 雁归沧海春。 沉吟白华颂, 帝闼降丝纶。 驿骑及芜城, 相逢在郊鄄。 别离旷南北, 谴谪罹苦辛。 昼游还荆吴, 迷方客咸秦。 惟贤惠重义, 男女期嘉姻。 梧桐生朝阳, 鶗鴂鸣萧晨。 岂不畏时暮, 坎壈无与邻。 中夜凉风来, 顾我阙音尘。 琼瑶不遐弃, 寤寐如日新。